Naisten Liiga 2017-2018

A tempada 2017-2018 da Naisten Liiga foi a 36ª edición da máxima categoría do hóckey sobre xeo feminino de Finlandia. A liga comezou o sábado 16 de setembro de 2017 e concluíu o 4 de marzo de 2018. Pola súa banda os play-offs comezaron o 6 de marzo de 2018 e finalizaron o 4 de abril coa disputa do cuarto partido das finais. 

Ao finalizar a tempada as Kärpät revalidaron o título conquistado a tempada precedente logo de derrotar nas finais (1-3) ao Ilves,  proclamándonse campioas por terceira vez na súa historia. Pola súa banda o Team Kuortane fixo historia ao conseguir a súa primeira medalla logo de derrotar ás Blues en Espoo (0-5) no partido polo bronce.

Nesta edición participaron un total de oito equipos e non se produciron descensos ao ampliarse a liga ata os dez equipos para a tempada 2018-19 ascendendo os dous mellores equipos da Mestis.

 Movementos na liga 
 Cambio de denominación 
O 21 de marzo de 2017 a Federación Finlandesa de Hóckey sobre Xeo (Suomen Jääkiekkoliitto) anunciou que para a seguinte tempada "Naisten Liiga" pasaría a ser a denominación da máxima categoría do hóckey sobre xeo feminino finlandés, co obxectivo de elevar o perfil das grandes ligas femininas, ao adoptar a mesma denominación que a liga profesional masculina, denominada simplemente Liiga. O novo nome, así como o logotipo da competición foron presentados en Helsinqui ese mesmo día.

 Regreso de Espoo Blues 
Logo de que o máximo responsable do Espoo United, Jussi Salonoja, anunciara que o club abandonaría todas as súas actividades en categoría feminina, o futuro do equipo feminino de hóckey sobre xeo mantívose incerto e propuxéronse moias solucións posibles, incluída a adquisición do equipo por parte do HIFK ou a fusión con Espoo Blues Juniorit (un club júnior con fortes vínculos coa franquía).

Finalmente, a menos de dúas semanas para o inicio da competición a Federación Finlandesa de Hóckey sobre Xeo anunciou que outorgaría a praza do Espoo United a Ysikoppi ry, un equipo de hóckey sobre xeo feminino que pasou a competir na máxima categoría baixo a denominación de "Espoo Blues", que xa fora empregada polo equipo representativo entre 1998 e 2016, así como polo equipo profesional masculino da cidade de Espoo que competiu na máxima categoría ata a súa disolución por motivos económicos en 2016.

 Mudanzas nos corpos técnicos 
+ Equipo 2016–17 2017–18 DetallesPretempadaKJTJuho OutavaaraaMikko TouronenA finais de abril de 2017 anunciábase que Juho Outavaaraa deixaría de ser o adestrador do KJT para a tempada 2017-18. Outavaaraa fora o adestrador xefe do equipo entre 2015 e 2017, o que o converteu no adestrador máis lonxevo do club. Mikko Touronen pasou a ocupar o posto a partir do primeiro de maio. Touronen viña de dirixir distintos equipos júnior masculinos dos Karhu-Kissat de Helsinqui.

 O caso de María Chávez 
O 16 de xaneiro de 2018 o portal finlandés especializado en hóckey sobre xeo Jatkoaika.com informaba de que o Servizo Finlandés de Inmigración deportara a xogadora mexicana do KJT María Chávez logo de negarlle o permiso de residencia no país. O KJT ao mesmo tempo perdía a súa outra dianteira mexicana, Bertha González, cuxa solicitude do permiso de residencia aínda estaba en proceso no momento da deportación de Chávez pero que decidiu viaxar xunto coa súa compatriota. A decisión do Servizo Finlandés de Inmigración levou ao KJT a iniciar unha iniciativa cidadá para mudar a lei de inmigración do país e así facilitar que atletas de fóra de Europa puidesen xogar e adestrar sen precisar dun contrato de traballo durante a súa estadía no país nórdico.

 Estrutura da tempada 
miniatura|O Tesoman jäähalli, no distrito de Tesoma (Tampere), foi o escenario do torneo de abertura da competición (avausturnaus).
A tempada 2017-18 comezou co "avausturnaus" (en galego "torneo de abertura") no Tesoman jäähalli de Tesoma (Tampere), disputado durante o sábado 16 e o domingo 17 de setembro de 2017, e no que se reuniron todos os equipos participantes na liga, o que supuxo dous xogos adicionais ao calendario da liga. O torneo naceu para darlle unha maior visibilidade á liga para poder conseguir un público maior e maiores investimentos económicos que puideran mellorar as condicións das xogadoras, dentro da estratexia da dirección do hóckey feminino, creada na tempada precedente do campionato finlandés por representantes dos clubs e da federación, de facer a competición máis atractiva e competitiva, reunindo talento autóctono e foráneo.

A liga constou dunha liga regular iniciada co "torneo de abertura" e finalizada o 4 de marzo de 2018, na que se xogaron un total de 30 partidos, o que supuxo que cada equipo enfrontouse contra o resto a cuádrupla volta, ademais dos dous partidos disputados na fin de semana inicial.

Ao finalizar a liga regular os seis primeiros clasificados disputaron os play-offs. Os dous primeiros equipos da táboa clasificáronse directamente para as semifinais, mentres que os catro restantes tiveron que disputar os cuartos de final. Todas as eliminatorias disputáronse ao mellor de cinco partidos, agás a loita pola medalla de bronce entre os equipos perdedores das semifinais, que se disputou a partido único.

Os dous últimos clasificados non tiveron que disputar fase de permanencia, xa que a liga ampliou o número de equipos participantes ata os 10 para a tempada 2018-19 ascendendo aos dous mellores equipos da Mestis.

 Equipos participantes 
Na primeira tempada baixo a denominación de Naisten Liiga tomaron parte na competición un total de oito equipos, que foron os mesmos protagonistas que na tempada precedente, cando a competición aínda era denominada Naisten SM-sarja. Por rexións, a única que contou con máis dun representante foi a rexión de Uusimaa, con dous (Blues e KJT), o resto de equipos eran das rexións de Ostrobotnia do Sur, Ostrobotnia do Norte, Satakunta, Savonia do Norte, Tavastia Propia e Pirkanmaa. Cinco dos equipos participantes compartían os seus nomes con equipos profesionais masculinos da Liiga (HPK, Ilves, KalPa, Kärpät e Lukko).

NomeCidadeEstadioAdestrador/aCapitáBlues12px EspooTapiola 2Sami HaapanenMinnamari TuominenHPK12px HämeenlinnaHML hhMarko RahikainenJutta StoltenbergIlves12px TampereTesoman jäähalliMari SaarinenLinda VälimäkiKalPa12px KuopioNiiralaMarjo VoutilainenJohanna JuutilainenKJT12px KeravaKeravan jäähalliMikko TouronenJohanna KemppainenKärpät12px OuluRaksilaMira KuismaIsa RahunenLukko12px RaumaRauma 1Rauma 2Hannu RoosTiia KoskinenTeam Kuortane12px KuortaneKuortaneen jäähalliJari RiskuSini Karjalainen

 Liga regular 
A tempada da Naisten Liiga comezou co torneo de abertura celebrado no Tesoman jäähalli de Tampere, que abriu de novo as súas portas logo de dous anos nos que foi demolido por problemas de humidades e reconstruído conn capacidade para unhas 1 500 persoas. O partido inaugural enfrontou ás xogadoras locais do Ilves co HPK de Hämeenlinna, que se decidiu do lado das visitantes 2-4. O primeiro gol da liga coa súa nova denominación foi obra de Anniina Kaitala no minuto 12:51.

O HPK foi o primeiro equipo en encabezar a competición logo de gañar os seus dous encontros do torneo de abertura, sendo o único equipo que foi quen de sumar tres puntos en cada un dos partidos do torneo. Con todo, logo do parón internacional de outubro e da disputa dos seis primeiros encontros foron as xogadoras do Kärpät e do Ilves as que se fixeron co mando da liga regular, que mantiveron logo de superar o ecuador da tempada, se ben o Ilves contaba cunha ampla vantaxe sobre as xogadoras de Oulu.

Entre o 10 e o 22 de febreiro de 2018 tiveron lugar os Xogos Olímpicos de Inverno na cidade surcoreana de Pyeongchang, polo que 12 xogadoras se ausentaron da competición ligueira para xogar coa selección finlandesa, que acabaría por colgarse a medalla de bronce, aínda que moitas xogadoras uníronse aos seus equipos de inmediato para disputar os derradeiros enfrontamentos da liga regular.

Logo de 28 partidos xogados o Ilves asegurouse a primeira posición da táboa na liga regular aproveitando tamén a derrota das Kärpät na casa fronte o Team Kuortane. Deste xeito as de Tampere entraron nas series polo título directamente nas semifinais. Finalmente, á conclusión da liga regular a loita pola segunda posición entre as Espoo Blues e as Kärpät decantouse do lado das de Oulu. A clasificación final amosou unha clara distinción entre os equipos clasificados para as series e os dous últimos clasificados, xa que o sétimo clasificado (Lukko, que conseguiu o obxectivo de non finalizar na derradeira posición) tan só conseguiu 9 puntos, isto é 38 puntos menos que o equipo que o precedeu na táboa (KalPa), e o pechacancelas KJT conseguiu tan só 3 puntos, mentres que entre o primeiro e o sexto houbo unha diferenza de 28 puntos, que se reduciron a 9 con respecto do terceiro, 6 co cuarto, e 5 co quinto clasificado.

Durante a liga regular Riikka Noronen converteuse na máxima puntuadora histórica do campionato feminino finlandés ao superar os 600 puntos, mentres que Johanna Koivula superou a barreira dos 500 partidos xogados e os 200 goles anotados.

Fonte: Leijonat.fi

 Pos. Equipo PX V OTW OTL D GF GC DG Pts1Ilves 30  21  5  2  2  139  41  +98  752Kärpät 30  17  4  3  6  147  62  +85  623Blues 30  16  2  4  8  125  74  +51  564HPK 30  16  1  3  10  87  66  +21  535Team Kuortane 30  17  0  1  12  102  73  +29  526KalPa 30  14  2  1  13  112  92  +20  477Lukko 30  3  0  0  27  34  155  -121  98KJT 30  2  0  0  28  24  207  -183  6

Resultados

 Estatísticas das xogadoras 
Líderes de anotación
Ao final da liga regular Linda Välimäki (Ilves) liderou a táboa de puntuadoras da liga cun rexistro de 30 goles e 28 asistencias para un total de 58 puntos, catro máis que a súa compañeira de equipo Riikka Noronen e seis máis que Saija Tarkki (Kärpät), segunda e terceira máximas puntuadoras respectivamente. A seguintes dez xogadoras lideraron a liga regular en puntos:

XogadoraEquipo1Linda VälimäkiIlves 25 30 28 58 82Riikka NoronenIlves 29 24 30 54 203Saija TarkkiKärpät 28 19 33 52 204Niina MäkinenKärpät 29 23 24 47 225Tanja NiskanenKalPa 24 20 24 44 376Saila SaariKärpät 26 18 26 44 47Elisa HolopainenKalPa 28 17 25 42 68Jenniina NylundTeam Kuortane 30 23 16 39 149Matilda NilssonKalPa 27 21 18 39 2010Anniina KaitalaHPK 30 17 20 37 20

Porteiras
Ao final da liga regular Vilma Vaattovaara (Ilves) foi a porteira coa mellor porcentaxe de paradas cun 94,5%. Vaattovaara foi a terceira porteira que máis tempo permaneceu no xeo por detrás de Jenna Silvonen (Blues) e Meeri Räisänen (HPK, que foi a segunda mellor porteira en porcentaxe cun 94,1%). Con todo, foi Jenna Silvonen a porteira que máis veces conseguiu finalizar un partido sen encaixar un gol (shutout) cun total de seis partidos, e a que máis partidos xogou cun total de 28. As seguintes dez porteiras lideraron a liga regular en porcentaxe de paradas:

 Xogadora Equipo               1Vilma VaattovaaraIlves 211232:19 15 1 494 29 5 94,5 1,412Meeri RäisänenHPK 231366:24 12 10 780 49 4 94,1 2,153Tiia PajarinenTeam Kuortane 14807:57 7 5 391 28 5 93,3 2,084Johanna OksmanKärpät 13733:46 8 4 305 22 4 93,3 1,805Jenna SilvonenBlues 281634:11 14 8 815 62 6 92,9 2,286Iina KuuselaKalPa 191047:18 8 7 648 53 2 92,4 3,047Katriina SaarenmaaLukko 11590:41 1 8 470 46 1 91,1 4,678Oona MäkiTeam Kuortane 10598:57 6 4 246 25 2 90,8 2,509Tiina RanneKalPa 15761:18 7 7 372 38 2 90,7 2,9910Susanna AiraksinenKärpät 12724:21 7 3 273 28 4 90,7 2,32

 Play-offs 
Fonte: Leijonat.fi

 Cuartos de final 
 HPK (4) vs Kuortane (5) 
O HPK, que finalizara a liga regular na cuarta posición, enfrontouse ao Team Kuortane, quinto clasificado da liga regular. As de Hämeenlinna superaron na clasificación ás de Ostrobotnia do Sur por un punto, e dos catro enfrontamentos previos ás series o HPK gañara tres (os dous primeiros e o derradeiro) e o Team Kuortane tan só un, sen conseguir gañar en Hämeenlinna. As xogadoras dirixidas por Jari Risku eliminaron pola vía rápida ás de Hämeenlinna logo de impoñerse en tres partidos (1-4, 3-0 e 1-4). Deste xeito o equipo de Kuortane conseguiu a clasificación para as semifinais por primeira vez na súa historia.

O Team Kuortane gaña a serie 3 - 0.

 Blues (3) vs KalPa (6) 
As Blues non foron quen de superar ás Kärpät na clasificación da liga regular e finalizaron na terceira posición, o que lles fixo disputar as eliminatorias de cuartos de final fronte ás sextas clasificadas, as xogadoras de KalPa. As eliminatorias comezaron o 6 de marzo coa vitoria das Blues en Espoo (6-1), mais as de Kuopio conseguiron empatar a serie na casa. Finalmente as Blues gañaron o terceiro e o cuarto encontro e clasificáronse para as semifinais fronte ás Kärpät, segundas clasificadas.

As Blues gañan a serie 3 - 1.

 Semifinais 
 Ilves (1) vs Kuortane (5) 
Logo de facer historia e clasificarse por primeira vez para as semifinais, o Team Kuortane enfrontouse ao Ilves, primeiro clasificado da liga regular. A serie iniciouse cun partido moi disputado en Tampere, antes do cal Linda Välimäki recibiu o trofeo Marianne Ihalainen de mans da propia Ihalainen como máxima puntuadora da liga regular, así como o trofeo Tiia Reima á máxima goleadora da liga regular. No partido, as locais só puideron facerse coa vitoria nos shootouts logo de finalizar o tempo regulamentario con empate a un gol e non marcar ningún dos dous equipos na prórroga. O Team Kuortane puido equilibrar a serie coa vitoria na casa no segundo partido, no que salientou especialmente a figura da local Jenniina Nylund, que anotou catro goles, os dous últimos, un deles o da vitoria, en menos de 20 segundos ao final do terceiro período. No terceiro partido as xogadoras de Kuortane conseguiron remontar tres goles, mais acabaron cedendo novamente nos shootouts. Finalmente as xogadoras do Ilves impuxéronse na súa visita a Kuortane no cuarto partido (2-3), no que as veteranas do Ilves asumiron a responsabilidade, e no que Linda Välimäki anotou o gol gañador ao final da superioridade do seu equipo logo de que as locais igualaran o marcador ata en dúas ocasións, e que buscaron sen éxito o gol sen porteira durante un minuto e medio. Deste xeito as de Tampere clasificábanse para as finais da liga por primeira vez dende 2012.

O Ilves gaña a serie 3 - 1.

 Kärpät (2) vs Blues (3) 
As segundas semifinais enfrontaron ás Kärpät coas Blues na que foi a reedición da final da tempada precedente, na queu as xogadoras de Oulu alzaron a Aurora Borealis Malja. Nestas semifinais o factor cancha foi determinante, xa que ningún dos dous equipos conseguiu a vitoria lonxe do seu estadio. Nos dous primeiros enfrontamentos non houbo moitos goles e estes non chegaron ata os segundos terzos. No segundo partido todos os goles das Blues chegaron no segundo terzo, mentres que o solitario gol das Kärpät non chegou ata o último período nun partido con grandes actuacións das porteiras: Jenna Silvonen (Blues, 42 paradas) e Johanna Oksman (Kärpät, 44 paradas). Logo do segundo par de enfrontamentos a eliminatoria estaba empatada a dúas vitorias, polo que todo quedaba pendente do que pasara en Oulu. Se ben nos partidos anteriores da eliminatoria transcorreran moitos minutos sen goles, no cuarto partido as Kärpät axiña abriron o marcador aproveitando a superioridade cando aínda non pasaran catro minutos do pitido inicial, mais as de Espoo repuxéronse e empataron dúas veces o partido, que acabaron levándose a pesar de que as de Oulu procuraron o gol do empate durante case catro minutos sen porteira. A pesar do gol inicial das Blues, os goles nos minutos iniciais do segundo período da capitá das Kärpät Isa Rahunen déronlle a iniciativa ás locais, e aínda que Tinja Haukijärvi conseguiu empatar para as Blues, un tanto de Niina Koukkula pouco antes da finalización do segundo terzo converteuse no gol da vitoria. Deste xeito as Kärpät clasificábanse por segundo ano consecutivo para as finais, nas que poderían revalidar o título.

As Kärpät gañan a serie 3 - 2.

 Partido polo bronce 
miniatura|esquerda|O estadio de Tapiola en Espoo foi o escenario do partido pola medalla de bronce.
As Espoo Blues e o Team Kuortane enfrontáronse no partido pola medalla de bronce. As Blues, equipo máis laureado da competición, finalizaron a liga regular na terceira posición e caeron nas semifinais fronte ás Kärpät no quinto partido, mentres que as de Kuortane chegaron ás series como quintas clasificadas e caeran nas semifinais, ás que chegaron logo de eliminar ao HPK, fronte o Ilves, primeiro clasificado da liga regular. A final de consolación xogouse no estadio de Tapiola en Espoo, onde as xogadoras do Kuortane sorprenderon ás locais dende o inicio, cando tomaron vantaxe cun gol de Petra Nieminen, no segundo terzo outros dous goles de Linnea Melotindos e Jenniina Nylund ampliaron a vantaxe, e no último terzo dous goles máis do equipo colexial puxeron o 0-5 definitivo nun partido no que salientou a figura da porteira visitante Tiia Pajarinen, quen conseguiu manter a portería a cero con 36 paradas, garantindo a medalla de bronce.

 Final 
Na final víronse as caras os dous mellores equipos da liga regular, o Ilves e as Kärpät. A eliminatoria prevíase moi igualada, xa que dos catro partidos nos que se enfrontaran na liga regular cada un gañara dous. No partido inaugural da serie as de Oulu fixéronse coa vitoria, gañando o factor cancha logo de adiantarse no marcador a menos de tres minutos para a conclusión do primeiro período e ampliar a diferenza ao 0-2 cando aínda non pasaran cinco minutos do segundo terzo, e aínda que Jenna Lehtiniemi reduciu as diferenzas, Saila Saari anotou o 1-3 definitivo cando as locais xogaban sen porteira buscando o empate. O Ilves empatou a serie coa súa vitoria en Oulu no segundo partido (1-2) logo dos shootouts, se ben as de Tampere adiantáronse no marcador logo dun forte inicio de partido no que Ida Karjalainen abriu o marcador, aínda que Saila Saari se encargaría de igualar a contenda. Nos shootouts Vilma Vaattovaara detivo todos os lanzamentos das Kärpät, mentres que Riikka Noronen asinou o gol da vitoria das linces. Tamén se decidiu nos shootouts o terceiro choque, no que a pesar de que as locais dominaron o marcador 2-0 no terceiro tempo, os goles de Niina Koukkula e Saila Saari con 29 segundos de diferenza levaron o partido á prórroga, onde ningún dos equipos encontrou o camiño do gol ata que, xa nos shootouts, Isa Rahunen anotou o primeiro lanzamento e posteriormente ningunha outra xogadora foi quen de levar o disco ao fondo da rede. Finalmente o campionato decidiuse en Oulu logo da vitoria das locais no cuarto encontro por 5 goles a 1, rompendo así a dinámica dos encontros entre ambos equipos na tempada, xa que todos os partidos ata o momento se decidiran a favor do equipo visitante. A porteira das Kärpät Johanna Oksman tivo un papel destacado ao deter 27 lanzamentos e levouse o premio á mellor xogadora dos play-offs.

As Kärpät gañan a serie 3 - 1.

 Estatísticas das series 
Xogadoras
Fonte: Leijonat.fi

XogadoraEquipo1Jenniina NylundTeam Kuortane 7 8 7 152Petra NieminenTeam Kuortane 8 7 8 153Saila SaariKärpät 9 7 6 133Linda LeppänenIlves 8 5 8 13

 Porteiras
Fonte: Leijonat.fi

 Xogadora Equipo               1Tiia PajarinenTeam Kuortane 8518:29 5 1 241 13 2 94,9 1,502Johanna OksmanKärpät 9591:00 5 2 319 18 0 94,7 1,833Jenna SilvonenK-Espoo 10613:50 5 5 318 22 2 93,5 2,15

 Equipo campión 
O equipo das Kärpät que conquistou o primeiro campionato finlandés feminino baixo a denominación de "Naisten Liiga" estivo integrado polas seguintes xogadoras:

 Oulun Kärpät 
Porteiras: Johanna Oksman, Susanna Airaksinen, Anni Keisala

Patinadoras: Saija Tarkki, Niina Mäkinen, Saila Saari, Isa Rahunen, Sari Wäänänen, Suvi Käyhkö, Jonna Yli-Mäenpää, Nelli Salomäki, Niina Koukkula, Alexia Remes, Reetta Lindholm, Aino Kaijankoski, Janette Jokikokko, Camilla Reinikainen, Jasmin Hulanmäki, Kristiina Meriläinen, Vilma Wik, Mira Jalosuo, Eveliina Huttula, Monica Sarkkinen, Maria Heinonen, Ella Välikangas, Veera Huotari, Marianna Rajala, Ada Ukkola, Sofia Harju, Lilli Antinmäki
</div>

 Premios 
miniatura|Linda Välimäki, do Ilves recibiu os premios á mellor xogadora da liga e máxima goleadora e puntuadora da liga regular, amais de ser nomeada no primeiro equipo das estrelas e xogadora do mes de outubro.
 Trofeo Riikka Nieminen á mellor xogadora: Linda Välimäki (Ilves)
 Trofeo Tuula Puputti á mellor porteira: Meeri Räisänen (HPK)
 Trofeo Päivi Halonen á mellor defensora: Isa Rahunen (Kärpät)
 Trofeo Katja Riipi á mellor atacante: Petra Nieminen (Team Kuortane)
 Trofeo Marianne Ihalainen á máxima puntuadora da liga regular: Linda Välimäki (Ilves)
 Trofeo Tiia Reima á máxima goleadora da liga regular: Linda Välimäki (Ilves)
 Trofeo Sari Fisk á xogadora co mellor rexistro plus–minus da liga regular: Saija Tarkki (Kärpät)
 Trofeo Noora Räty á mellor debutante: Anna-Lotta Räsänen (Team Kuortane)
 Trofeo Emma Laaksonen ao xogo limpo: Saila Saari (Kärpät)
 Trofeo Hannu Saintula ao mellor adestrador: Jari Risku (Team Kuortane)
 Trofeo Karoliina Rantamäki á MVP dos play-offs: Johanna Oksman (Kärpät)
 Premio Anu Hirvonen á mellor árbitra: Anniina Nurmi
 Premio Johanna Suban á mellor liña: Milla Ronkainen
 Premio á atleta estudante: Ella Viitasuo
 Premio á atleta estudante Sub-18: Kiia Nousiainen

 Equipos das estrelas 
1º equipo das estrelas
 Posición Xogadora Equipo Porteira Meeri Räisänen HPK Defensa Isa Rahunen Kärpät Defensa Minnamari Tuominen Blues Á Riikka Noronen Ilves Centro Linda Välimäki Ilves Á Petra Nieminen Team Kuortane

2º equipo das estrelas
 Posición Xogadora Equipo Porteira Jenna Silvonen Blues Defensa Eve Savander Team Kuortane Defensa Ella Viitasuo Blues Á Matilda Nilsson KalPa Centro Saija Tarkki Kärpät Á Elisa Holopainen KalPa

 Xogadoras do mes 
 Setembro de 2017: Meeri Räisänen, HPK
 Outubro de 2017: Linda Välimäki, Ilves
 Novembro de 2017: Anniina Kaitala, HPK
 Decembro de 2017: Petra Nieminen, Team Kuortane
 Xaneiro de 2018: Elviira Ylitalo, Espoo Blues

 Notas 

Fichas dos partidos

Referencias

 Véxase tamén 
 Ligazóns externas 
 Sitio oficial da Naisten Liiga 

2017
Categoría:Hóckey sobre xeo en 2017
Categoría:Hóckey sobre xeo en 2018